Broj: 711-I-409-P-337-16/18-10-11

Zagreb, 21. ožujka 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnice Marije Hrebac, direktorice Državne agencije za osiguranje štednih uloga i sanaciju banaka**,pokrenutom Odlukom Povjerenstva broj: 711-I-2058-P-337-16/17-08-11 od 20. rujna 2017.g., na 2. sjednici, održanoj 21. ožujka 2018.g., donosi sljedeću

**ODLUKU**

1. **Propustom da po pisanom pozivu priloži odgovarajuće dokaze potrebne za usklađivanje prijavljene imovine u Izvješću o imovinskom stanju dužnosnice od 6. studenog 2012.g. s imovinom utvrđenom u postupku provjere na temelju pribavljenih podataka od nadležnih državnih tijela, u odnosu na podatke o članstvu i primanju naknade za članstvo u Odboru za reviziju i rizike Croatia banke d.d., dužnosnica Marija Hrebac, direktorica Državne agencije za osiguranje štednih uloga i sanaciju banaka, počinila je povredu članka 27. ZSSI-a, u vezi s člankom 8. i 9. ZSSI-a.**
2. **Istovremenim primanjem plaće za obnašanje dužnosti direktorice Državne agencije za osiguranje štednih uloga i sanaciju banaka i prigodnih nagrada, božićnica i dr. neoporezivih primitaka i to u 2014.g. u ukupnom iznosu od 2.500,00 kn, u 2015.g. u ukupnom iznosu od 2.500,00 kn te 2016.g. u ukupnom iznosu od 2.500,00 kn, dužnosnica Marija Hrebac počinila je povredu članka 7. točke d) ZSSI-a.**
3. **Za povrede ZSSI-a, opisane pod točkama I. i II. ove izreke, dužnosnici Mariji Hrebac izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 3 mjeseca te će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 193. sjednici, održanoj 21. rujna 2017.g., pokrenulo postupak za odlučivanje o sukobu interesa protiv dužnosnice Marije Hrebac, direktorice Državne agencije za osiguranje štednih uloga i sanaciju banaka, zbog moguće povrede odredbi iz članka 8. i 9. ZSSI-a, koja proizlazi iz nesklada između prijavljene imovine iz podnesenog Izvješća o imovinskom stanju dužnosnice od 6. studenog 2012.g. i stanja imovine dužnosnice kako proizlazi iz pribavljenih podataka od nadležnih državnih tijela. Postupak je pokrenut i zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje dužnosti direktorice Državne agencije za osiguranje štednih uloga i sanaciju banaka i božićnice u iznosu od 2.500,00 kn na godišnje.

Člankom 3. stavkom 2. ZSSI-a propisano je da se odredbe navedenog Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Stoga je i Marija Hrebac, povodom obnašanja dužnosti direktorice Državne agencije za osiguranje štednih uloga i sanaciju banaka (u daljnjem tekstu: DAB), obvezna postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo je dana 6. studenoga 2012.g. zaprimilo Izvješće o imovinskom stanju dužnosnice Marije Hrebac, podneseno povodom početka obnašanja dužnosti direktorice Državne agencije za osiguranje štednih uloga i sanaciju banaka.

U podnesenom Izvješću o imovinskom stanju dužnosnika, dužnosnica je u dijelu podataka „III. Podatci o drugim poslovima dužnosnika“ pod b) „Članstvo u upravnim tijelima i nadzornim odborima poslovnih subjekata“ navela da u trgovačkom društvu Sunčani Hvar d.d. od siječnja 2011.g. obavlja funkciju predsjednice Nadzornog odbora, da za obavljanje navedene funkcije ne prima nikakvu naknadu, da od svibnja 2012.g. obavlja funkciju predsjednice Nadzornog odbora trgovačkog društva Croatia banka d.d. te da za obavljanje navedene funkcije prima naknadu na godišnjoj razini od 16.000,00 kn. U dijelu podataka o plaći za obnašanje dužnosti dužnosnica je navela da prima mjesečni iznos plaće u visini od 35.855,99 kn bruto, odnosno 19.111,12 kn neto. U dijelu podataka o drugim primicima prema vrstama dohodaka na godišnjoj razini (Rubrika IV. – točka 8.) dužnosnica je prekrižila polja, odnosno prijavila da ne ostvaruje druge primitke.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljena imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će temljem članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o tom obavijestiti nadležna državna tijela.

Na temelju članka 24. ZSSI-a, Povjerenstvo je neposrednim uvidom u Informatički sustav Porezne uprave utvrdilo da je dužnosnica ostvarila primitak od Državne agencije za osiguranje štednih uloga i sanaciju banaka po osnovi prigodne nagrade do propisanog iznosa za tekuće porezno razdoblje i to: 22. srpnja 2014.g. u iznosu od 2.000,00 kn, 24. srpnja 2015.g. u iznosu od 2.000,00 kn, 23. prosinca 2015.g. u iznosu od 500,00 kn, 19. srpnja 2016. g. u iznosu od 2.000,00 kn i 23. prosinca 2016.g. u iznosu od 500,00 kn.

Uvidom u Evidenciju o dohotcima i primicima Porezne uprave koja je dostupna Povjerenstvu utvrđeno je kako je za 2015.g. dužnosnici Mariji Hrebac evidentiran isplaćeni neoporezivi primitak po širfi 22 - Prigodne nagrade (božićnica, godišnji odmor...), nagrade radnicima za navršene godine staža, do propisanog iznosa, u ukupnom iznosu od 2.500,00 kn. Isti iznos i pod istom šifrom iplaćen je dužnosnici Mariji Hrebac i u 2015. i 2016.g.

Povjerenstvo je na temelju ovlaštenja neposrednim uvidom u Informatički sustav Porezne uprave utvrdilo da je dužnosnica ostvarila primitak od trgovačkog društva Croatia banka d.o.o. na osnovi kojeg se utvrđuje drugi dohodak a po osnovi kojeg postoji obveza doprinosa, obavljajući djelatnost člana skupštine ili nadzornog odbora trgovačkog društva, UP i UV ili člana povjerenstva i odbora, i to: 7. siječnja 2014.g. u iznosu od 3.500,00 kn, 5. veljače 2014.g. u iznosu od 3.500,00 kn, 5. ožujka 2014.g. u iznosu od 3.500,00 kn, 4. travnja 2014.g. u iznosu od 3.500,00 kn, 5. svibnja 2014.g. u iznosu od 3.500,00 kn, 4. lipnja 2014.g. u iznosu od 3.500,00 kn, 3. srpnja 2014.g. u iznosu od 3.500,00 kn, 6. kolovoza 2014.g. u iznosu od 3.500,00 kn, 3. rujna 2014.g. u iznosu od 3.500,00 kn, 2. listopada 2014.g. u iznosu od 3.500,00 kn, 5. studenoga 2014.g. u iznosu od 3.500,00 kn i 2. prosinca 2014.g. u iznosu od 3.500,00 kn, 7. siječnja 2015.g. u iznosu od 3.500,00 kn, 4. veljače 2015.g. u iznosu od 3.500,00 kn, 5. ožujka 2015.g. u iznosu od 4.000,00 kn, 3. travnja 2015.g. u iznosu od 4.000,00 kn, 7. svibnja 2015.g. u iznosu od 2.000,00 kn, 2. lipnja 2015.g. u iznosu od 2.000,00 kn, 2. srpnja 2015.g. u iznosu od 2.000,00 kn, 4. kolovoza 2015.g. u iznosu od 2.000,00 kn, 3. rujna 2015.g. u iznosu od 2.000,00 kn, 5. listopada 2015.g. u iznosu od 2.000,00 kn, 4. studenoga 2015.g. u iznosu od 2.000,00 kn, 3. prosinca 2015.g. u iznosu od 2.000,00 kn, 7. siječnja 2016.g. u iznosu od 2.000,00 kn, 3. veljače 2016.g. u iznosu od 2.000,00 kn, 3. ožujka 2016.g. u iznosu od 2.000,00 kn, 4. travnja 2016.g. u iznosu od 2.000,00 kn, 4. svibnja 2016.g. u iznosu od 2.000,00 kn, 16. lipnja 2016.g. u iznosu od 2.000,00 kn, 8. srpnja 2016.g. u iznosu od 2.000,00 kn, 3. kolovoza 2016.g. u iznosu od 2.000,00 kn, 2. rujna 2016.g. u iznosu od 2.000,00 kn, 5. listopada 2016.g. u iznosu od 2.000,00 kn, 4. studenoga 2016.g. u iznosu od 2.000,00 kn, 5. prosinca 2016.g. u iznosu od 2.000,00 kn, 12. siječnja 2017.g. u iznosu od 2.000,00 kn, 7. veljače 2017.g. u iznosu od 2.000,00 kn i 3. ožujka 2017.g. u iznosu od 2.000,00 kn. Prema navedenim podatcima, dužnosnica Marija Hrebac je po osnovi primitaka od Croatia banke d.o.o. za 2014.g. ostvarila ukupni primitak u iznosu od 42.000,00 kn, za 2015.g. ukupni primitak u iznosu od 31.000,00 kn, za 2016.g. ukupni primitak u iznosu od 24.000,00 kn i za 2017.g. do ožujka 2017.g. ukupni primitak u iznosu od 6.000,00 kn.

Usporedbom podataka iz podnesenog izvješća o imovinskom stanju dužnosnice i podataka prikupljenih od nadležnih tijela u Republici Hrvatskoj utvrđen je nesklad, odnosno nerazmjer između prijavljenih podataka i podataka s kojima raspolažu nadležna državna tijela.

Sukladno članku 8. i 9. ZSSI-a, u izvješću o imovinskom stanju kojeg podnosi Povjerenstvu, dužnosnik je dužan točno i istinito iskazati činjenično stanje o svojoj imovini te imovini bračnog odnosno izvanbračnog druga i malodobne djece sa stanjem na dan podnošenja izvješća.

Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnik je dužan o tome podnijeti izvješće Povjerenstvu istekom godine u kojoj je promjena nastala.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a. U skladu s navedenim, Povjerenstvo je zaključkom, broj: 711-I-416-IK-186/17-01-10 od 7. travnja 2017.g., pozvalo dužnosnicu da u roku od 15 dana od dana primitka zaključka dostavi očitovanje, zajedno sa svim potrebnim dokazima, u kojem će pojasniti utvrđeni nesklad sukladno uputi iz obrazloženja Zaključka.

Dužnosnica je dana 25. travnja 2017.g. dostavila očitovanje koje je zaprimljeno u ulaznoj pošti Povjerenstva pod brojem 711-U-1524-IK-186/17-02-1. U dostavljenom očitovanju dužnosnica navodi kako u DAB-u osim osnovne plaće, a sukladno Pravilniku, ostvaruje i pravo na dodatak za minuli rad, dodatak za topli obrok te dopunsko-zdravstveno osiguranje. Do 2015.g. dužnosnica je također primala mjesečnu naknadu za prijevoz, a od 2016.g. direktoru DAB-a je na raspolaganju automobil koji se obračunava kao plaća u naravi. Dužnosnica je na račun primala i naknade putnih troškova službenih putovanja.

Dužnosnica navodi i da joj se, ovisno o rezultatima pregovora sa Sindikatom te usporedo sa postupanjem Ministarstva financija po istim pitanjima, na godišnjoj razini isplaćuje do maksimalno dozvoljenog neoporezivog iznosa Božićnice (2.500,00 kn) sukladno poreznom zakonu.

Osim navedenih primanja, dužnosnica navodi kako je članica Revizorskog odbora za reviziju i rizike Croatia banke d.d., gdje za članstvo u navedenom Odboru prima mjesečnu neto naknadu u iznosu od 2.000,00 kn. U Nadzornom odboru Croatia banke d.d. dužnosnica je primala naknadu, ali kako je dala ostavku dalje ju ne prima.

Obzirom da dužnosnica u očitovanju na Zaključak nije opravdala nesklad između podataka navedenih u izvješću o imovinskom stanju dužnosnika i stanja imovine dužnosnice koja proizlazi iz pribavljenih podataka od nadležnih tijela u Republici Hrvatskoj, Povjerenstvo je, na temelju članka 27. ZSSI-a, 20. rujna 2017.g. donijelo odluku o pokretanju postupka zbog moguće povrede odredbi iz članka 8. i 9. ZSSI-a.

Na odluku o pokretanju postupka dužnosnica se očitovala putem punomoćnika, a očitovanje je zaprimljeno 27. prosinca 2017.g. pod ulaznim brojem 711-U-7470-P-337-16/17-09-2. U očitovanju dužnosnica ističe stvarnu nenadležnost Povjerenstva za vođenje predmetnog postupka iz dva razloga: jer Povjerenstvo nije dalo mišljenje koje je dužnosnica zatražila 5. studenog 2012.g., a u vezi njenog statusa u odnosu na primjenu ZSSI-a, te jer dužnosnica osporava Popis Vlade Republike Hrvatske o osobama koje je Vlada imenovala na temelju članka 3. stvka 2. ZSSI-a, budući je isti, kako navodi dužnosnica, krivotvorina izrađena od strane Tomislava Sauche, bišeg Predstojnika ureda Predsjednika Vlade Republike Hrvatske.

Dužnosnica posebno ističe prigovor zastare za vođenje predmetnog postupka te predlaže obustavu postupka.

Dužnosnica dalje navodi kako su činjenicom da kao direktorica DAB-a nema prava po Zakonu o obvezama i pravima državnih dužnosnika, a ima obveze postupati po odredbama ZSSI-u, povrijeđena njezina ustavna prava, kojima se zabranjuje diskriminacija. U odnosu na primanje božićnice dužnosnica navodi kako je u radnom odnosu u DAB-u te da pravo na božićnicu proizlazi iz njezinih radničkih prava.

U odnosu na navode dužnosnice iz očitovanja na pokretanje ovog postupka Povjerenstvo navodi kako je dužnosnica u trenutku donošenja predmetne odluke i dalje obveznik ZSSI-a te je prigovor zastare za vođenje ovog postupka neosnovan. O spomenutom zahtjevu za davanjem mišljenja te Popisu Vlade Republike Hrvatske već je raspravljano u sudskom postupku koji se vodio pred Upravnim sudom u Rijeci pod brojem: Usl-1742/13. U obrazloženju pravomoćne presude Upravnog suda u Rijeci posl.br. UsI-1742/13 od 9. listopada 2014.g. izričito je navedeno da "*činjenica što tuženik nije odgovorio na pisani upit tužiteljice od 5. studenog 2012.g.* *nije doveo do nezakonitosti osporene Odluke i nije utjecala na rješavanje predmeta postupka i je li tužiteljica obveznica postupanja po ZSSI-u budući da se status dužnosnika u smislu odredbi ZSSI-a ne utvrđuje aktom (mišljenjem) iz članka 6. stavka 2. jer ovo mišljenje nije konstitutivni akt kojim se, temeljem odredbi ZSSI-a, zasniva, mijenja ili ukida neko pravo ili obveza, već smjernica i u puta za konkretno postupanje i ponašanje dužnosnika u slučaju dvojbe je li neko ponašanje dužnosnika u skladu s načelima javne vlasti*", kao i „...*po mišljenju ovog Suda predmetni popis Vlade RH nema značaj konstitutivnog akta kojim se , temeljem odredbi ZSSI-a, zasniva, mijenja ili ukida neko pravo ili obveza, u kojem slučaju bi donošenje takvog akta bilo podložno sudskom preispitivanju zakonitosti toga akta, većpredstavlja pomoćno sredstvo – svojevrski katalog informacija za utvrđivanje je li određena osoba obnašatelj dužnosti u smislu odredbe čl. 3. st. 2 ZSSI-a te je li obnašatelj dužnosti obvezan postupati sukladno odredbama ZSSI-a. Povjerenstvo, kao neovisno, stručno tijelo, prema stavu ovoga suda, osim nadležnosti da provodi ZSSI, ujedno ima i ovlast tumačenja toga zakona.*“.

Slijedom navedenog Povjerenstvo utvrđuje kako je u predmetnom postupku iz prikupljenih podataka i dokumentacije utvrđeno da dužnosnica Marija Hrebac dužnost direktorice Državne agencije za osiguranje štednih uloga i sanaciju banaka obnaša od 22. ožujka 2012.g. Istovremeno uz obnašanje dužnosti direktorice DAB-a, dužnosnica je od 15. svibnja 2012.g., bila i članica Revizorskog odbora, odnosno Odbora za reviziju i rizike Croatia banke d.d. Odbor za reviziju i rizike, kao i Revizorski odbor i odbor za rizike, je tijelo Croatia banke d.d. u koje su spojeni Odbor za rizike i Odbor za reviziju, sa proširenim (zajedničkim) ovlastima. Ovaj odbor u više se navrata spajao i razdvajao, a Marija Hrebac je čitavo vrijeme od imenovanja (s kratkim prekidom od 01.04.2015. do 22.04.2015.) bila član odbora. Točnije, Marija Hrebac je u slijedećim razdobljima bila članica: Revizorskog odbora - od 15. svibnja 2012.g. do 30. lipnja 2014.g.; Revizorskog odbora i odbora za rizike - od 30. lipnja 2014. do 01. travnja 2015.g., Revizorskog odbora - od 22. travnja 2015. do 30. rujna 2015.g., te Odbora za reviziju i rizike - od 30. rujna 2015.g. do dana donošenja predmetne odluke.

Odbor za reviziju i rizike je operativno tijelo Nadzornog odbora Croatia banke d.d. sa slijedećim ovlastima: nadzire unutarnje i vanjske revizore, daje preporuke NO o vanjskim revizorima, nadzire učestalost unutarnje revizije, prima izvješća unutarnje i vanjske revizije, provjerava i kontrolira mjere koje poduzima Uprava u vezi revizije, pomaže NO, itd. Članove Odbora (tri ili pet članova) bira Nadzorni odbor banke (član može biti vanjski stručnjak ili član NO). Imenuju se na mandat od 4 godine, imaju pravo na naknadu koju utvrđuje Glavna skupština. Što se tiče učestalosti rada Odbora, Poslovnikom Odbora je propisano da se sastanci Odbora održavaju prethodno sjednicama NO, a najmanje 4 puta godišnje.

Dužnosnica Marija Hrebac je za članstvo u gore navedenim odborima Croatia banke primala naknadu za rad i to u razdoblju od 01. travnja 2013. do 31. siječnja 2015.g. u iznosu od 1.500,00 kn, a od 01. veljače 2015.g. u iznosu od 2.000,00 kn, što je utvrđeno uvidom u dostavljena očitovanja, kao i uvidom u sustav Porezne uprave.

Uzevši u obzir ovlasti Odbora za reviziju i rizike, način imenovanja, mandat i druge okolnosti, Povjerenstvo utvrđuje kako rad u navedenom odboru ne predstavlja poslove upravljanja poslovnim subjektom u smislu članka 14. st. 1. ZSSI-a, slijedom čega dužnosnica samim članstvom u navedenom Odboru nije u povredi odredaba ZSSI-a. Nadalje, članstvo u odboru ne smatra se drugom javnom dužnošću u smislu ZSSI-a, niti predstavlja poslove redovitog i stalnog zanimanja u smislu članka 13. ZSSI-a, slijedom čega primanje nadnade za rad u odboru istovremeno sa primanjem plaće za obnašanje dužnosti direktorice DAB-a, dužnosnici Mariju Hrebac nije zabranjeno.

Međutim, dužnosnica je bila dužna, na način kako to propisuju članci 8. i 9. ZSSI-a, članstvo i naknadu za rad u Odboru za reviziju i rizike prijaviti u izvješću o imovinskom stanju dužnosnika, što je ista propustila učiniti. S obzirom da dužnosnica po pisanom pozivu nije priložila odgovarajuće dokaze na temelju kojih bi se prijavljena imovine u Izvješću o imovinskom stanju dužnosnice od 6. studenog 2012.g. mogla uskladiti s podacima utvrđenim u redovitoj provjeri odlučeno je kao u točki I. izreke ove odluke.

Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti. Primanje božičnice i drugih dodatnih prigodnih nagrada na koje se ne plaća porez do propisanog iznosa od 2.500,00 kn godišnje predstavljaju dodatnu naknadu u smislu navedene odredbe ZSSI-a. S obzirom da je dužnosnica navedene iznose primala, što proizlazi iz pribavljenih podataka i dokumentacije, ali i iz očitovanja same dužnosnice, Povjerenstvo je utvrdilo povredu spomenute odredbe te je odlučilo kako je navedeno u točki II. izreke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika ocijenilo sve okolnosti iz kojih proizlazi težina povrede i odgovornost dužnosnice.

Kao okolnost koja opravdava izricanje više sankcije unutar Zakonom propisanog raspona Povjerenstvo je ocijenilo činjenicu da dužnosnica duže vrijeme obnaša javnu dužnost te da su u predmetnom postupku utvrđene dvije povrede ZSSI-a.

Kao okolnost koja opravdava izricanje niže sankcije unutar Zakonom propisanog raspona Povjerenstvo je ocijenilo činjenicu da je dužnosnica nakon pokretanja postupak, a prije donošenja konačne odluke dostavila Izvješće o imovinskom stanju u kojem je prijavila okolnosti vezane uz članstvo u Odboru za reviziju i rizike Croatia banke d.d. Naime, dužnosnica je u Izvješću o imovinskom stanju koje je podnijela 25. travnja 2017.g., povodom ispravka podataka, navela kako obavlja funkciju članice Odbora za Reviziju i Rizike Croatia banke d.d. te za isto prima naknadu u neto mjesečnom iznosu od 2.000,00 kn.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosnici izrekne sankcija obustave isplate dijela neto mjesečne plaće, u ukupnom iznosu od 3.000,00 kuna, koja će se izvršiti u tri jednaka uzastopna mjesečna obroka svaki u pojedinačnom mjesečnom iznosu od 1.000,00 kn.

Slijedom navedenog odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Marija Hrebac, elektroničkom dostavom

2. Objava na internetskoj stranici Povjerenstva

3. Pismohrana